《陪赵明叔侍御游茅山次韵二首 其二》
宋代·俞德邻

绣衣汉使者，斧钺尝再操。六条詟吏胆，一饭思民劳。

翩然拂衣去，访此华阳陶。苍烟郁松桧，白云露菅茅。

重冈暖霭合，平畴远风交。我爱龙池水，愿君酌霜匏。

商岩沛霖雨，越流化醇醪。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。